TLEMSAN- Ḍḍfen yedwaniyen n twilayt n Tlemsan, deg 2017, ugar n 6.600 n yikilugṛamen n lkif, ɣef wakken ay d-tenna, ass n laṛebɛa, tmehla tamnaḍant n tedwant.
Ɣef leḥsab n welɣu ay d-tessuffeɣ tmehla-a, tigermanin n tedwant deg 2017 ssawḍent daɣ ɣer tuḍḍfa n 125 n yegṛamen n tkukayint d 1.611 n tɛeqqacin n leɛqel deg 83 n temhal yemgerraden.
Timhal-a ssawḍent daɣ ɣer wabbaẓ n 146 n yemsettiyen ɣef teylit d ussetti n tehyufin yernu ɛeddan deg ccṛeɛ. Seg yidis niḍen, 100 n yikilugṛamen n tursaḍ n yiɣir, 375 n yikitren n userɣu, 613 n tqerḍasin n ddexxan d 15 n yiqenṭaren n lkaɣeḍ n taba ay yettwaḍḍfen ɣer yidis n 10 n yemseddayen ay sseqdacen i ussetti, am wakken ay ttwabẓen 4 n yemsettiyen.
Ḍḍfen daɣ yedwaniyen iceḍḍiḍen s wazal n 5 n yimelyunen n yidinaṛen, ifarisen n weshuski, isuga iliktṛunanen, tissitin tiɣismanin d 27 n tsawiyin n ubeddel s wazal n 1,6 d amelyun n yidinaṛen, am wakken ay ttwabẓen 46 n yemsettiyen ay yettekkan deg temsalt-a.
Azal amakki n tɣawsiwin ay d-yettwaḍḍfen yuweḍ ɣer 347 n yimelyunen n yidinaṛen, ma d ajemmal n tefgurin yeqqnen ɣer temsal-a yuweḍ ɣer 3,1 n yimelyaṛen n yidinaṛen.
kab_Latn kab_Latn kab_Latn kab_Latn kab_Latn